I. Aquest Dictamen té per objecte el Projecte de decret de creació del Registre d'empreses acreditades de Catalunya per intervenir en el procés de contractació en el sector de la construcció.
El Projecte consta d'un preàmbul, divuit articles, una disposició addicional i una disposició final.
El preàmbul s'inicia amb la citació de la legislació estatal reguladora de la subcontractació en el sector de la construcció, que és la que habilita la Generalitat per crear el Registre d'empreses acreditades de Catalunya.
També cita les referències normatives que afecten l'ús de tècniques telemàtiques i l'ús de la signatura electrònica a les administracions públiques.
L'article 1 crea el Registre, indica que serà la Direcció General de Relacions Laborals qui el gestionarà, estableix que s'hi han d'inscriure les empreses amb domicili social a Catalunya que pretenguin ser contractades o subcontractades en una obra de construcció i anuncia les finalitats d'aquest Registre.
L'article 2 el defineix com un registre administratiu de caràcter públic i telemàtic, i garanteix la protecció de les dades de caràcter personal.
L'article 3 prescriu que s'hi han d'inscriure les empreses amb domicili social a Catalunya i que la inscripció haurà de ser prèvia a l'inici de la intervenció en el procés de subcontractació.
L'article 4 indica les funcions que té.
L'article 5 està dedicat a la inscripció registral i atribueix al director general de Relacions Laborals la decisió d'acordar o denegar la inscripció, cancel·lar-la o no renovar-la.
L'article 6 concreta les dades que ha de contenir la sol·licitud d'inscripció.
L'article 7 tracta el procediment telemàtic d'inscripció al Registre.
L'article 8 estableix un sistema de consulta i seguiment a favor de la persona sol·licitant de la inscripció.
L'article 9 indica el funcionament del Registre.
L'article 10 té per objecte els efectes de la inscripció i de la renovació d'aquesta.
L'article 11 estableix les obligacions de les empreses en relació amb la variació de les dades identificatives i el manteniment dels requisits de l'article 4 de la Llei 32/2006.
L'article 12 tracta la cancel·lació de la inscripció registral.
L'article 13 s'ocupa del procediment de renovació i cancel·lació de la inscripció i de les comunicacions de variació de dades.
Els articles 14 i 15 es refereixen a l'ús de la signatura electrònica.
L'article 16 regula la representació per via telemàtica davant el Registre.
L'article 17 s'ocupa dels documents originals en suport informàtic produïts vàlidament pel Registre.
L'article 18 regula l'arxiu dels documents electrònics que es rebin i que es transmetin mitjançant el Registre telemàtic.
La disposició addicional estableix que la inscripció i la resta de tràmits s'efectuaran únicament mitjançant forma electrònica.
I la disposició final estableix l'entrada en vigor del Decret el 2 de maig de 2008, excepte pel que fa a l'obligació d'inscripció, que entrarà en vigor el 26 d'agost de 2008.
La intervenció d'aquesta Comissió Jurídica Assessora es produeix a l'empara de l'article 8.2.b) de la Llei 5/2005, de 2 de maig, de la Comissió Jurídica Assessora, que estableix que li correspon dictaminar preceptivament sobre els projectes de reglament o disposicions generals que es dictin per desplegar lleis.
El decret projectat desplega l'article 6 de la Llei 32/2006, reguladora de la subcontractació en el sector de la construcció, i el Reial decret 1109/2007 pel qual es desplega la Llei 32/2006.
En aquest article es preveu la creació d'un registre d'empreses acreditades que ha de dependre de l'autoritat laboral competent, i s'entén com a tal la corresponent al territori de la comunitat autònoma on radiqui el domicili de l'empresa contractista o subcontractista.
La consellera de Treball sol·licita que aquest Dictamen sigui emès pel tràmit d'urgència en virtut del que disposa l'article 15.1 de la Llei 5/2005 de la Comissió Jurídica Assessora.
Aquesta urgència es justifica en el compromís que s'ha adoptat des de la Generalitat de Catalunya amb el Ministeri de Treball i Assumptes Socials i amb la resta de comunitats autònomes per tal que el decret sobre el qual es dictamina entri en vigor el 2 de maig d'enguany.
S'ha acordat que aquesta data d'entrada en vigor sigui comuna a totes les comunitats autònomes, ja que la inscripció registral és única i amb validesa per a tot l'Estat.
Prenent en consideració les raons adduïdes per la consellera de Treball, el president de la Comissió Jurídica Assessora, en virtut del que estableix l'article 34 del Reglament d'organització i funcionament de la Comissió Jurídica Assessora, va decidir reduir el termini ordinari per a emetre el dictamen.
És doctrina reiterada d'aquesta Comissió que, en l'examen d'un projecte reglamentari, l'abast d'actuació d'aquesta Comissió comporta l'estudi de la competència de la Generalitat de Catalunya, l'habilitació del Govern per dictar el decret, la comprovació que s'hagin seguit els tràmits procedimentals i, especialment, l'anàlisi de la legalitat del contingut del Projecte, així com la formulació de suggeriments sobre eventuals deficiències que cal evitar o sobre possibles millores que cal introduir en el projecte.
El contingut de la iniciativa que es projecta és organitzar un registre de naturalesa administrativa i funcionament telemàtic on s'han d'inscriure les empreses que volen intervenir en el procés de subcontractació en el sector de la construcció, com a contractistes o subcontractistes.
Les dades que s'han d'inscriure són, d'acord amb el que estableix la Llei 32/2006 i el Reial decret 1109/2007, prevalentment laborals, la qual cosa justifica que hagin de ser enquadrats en el títol competencial de treball i relacions laborals.
Segons estableix l'article 170 de l'Estatut d'autonomia de Catalunya, correspon a la Generalitat la competència executiva en matèria de treball i relacions laborals.
Aquesta competència executiva, d'acord amb el que estableix l'article 112 de l'Estatut, implica que correspon a la Generalitat la potestat reglamentària per a l'execució de la legislació laboral estatal dictada a l'empara de l'article 149.1.7 de la Constitució.
El Govern de la Generalitat té atribuïda directament la potestat reglamentària per l'Estatut d'autonomia.
L'article 68.1 de l'Estatut estableix que el Govern exerceix la funció executiva i la potestat reglamentària d'acord amb l'Estatut i les lleis.
Encara que, en el supòsit sobre el qual estem informant, atesa la competència que té l'Estat sobre l'àmbit material de la legislació, l'article 6 de la Llei 32/2006 pot ser al·legat com a norma habilitadora de la intervenció reglamentària, aquesta Comissió considera que hi ha bons arguments per a justificar que l'habilitació es dedueix directament de l'article 112 de l'Estatut.
Aquest article, en àmbits materials on la Generalitat té únicament la competència executiva, compleix, juntament amb la funció essencial de delimitació competencial, una funció complementària de norma habilitadora de la potestat reglamentària del Govern.
La tramitació ha estat iniciada per la Direcció General de Relacions Laborals.
La memòria que exigeix l'article 63.2 de la Llei 13/1989 i que acompanya la primera versió del Projecte de decret, de 12 de febrer de 2008, expressa el marc normatiu, la justificació de l'oportunitat, la valoració de les propostes des d'una perspectiva d'igualtat de gènere, la indicació de les consultes que han d'efectuar-se i les disposicions afectades per la proposta.
També s'adjunta un informe econòmic on s'assenyala que l'execució de la norma implicarà la sol·licitud d'inscripció d'aproximadament vuitanta mil empreses que treballen en el sector de la construcció a Catalunya, la qual cosa comportarà un augment de les despeses en matèria de personal.
Sobre aquest informe, aquesta Comissió ha de destacar que no es fa una previsió de la quantificació dels costos que pugui implicar la posada en marxa del Registre i que tampoc no es fa referència a la disposició de la dotació pressupostària per fer front a l'aplicació.
En compliment de l'article 64 de la Llei 13/1989, la proposta ha estat sotmesa a informació pública durant vint dies hàbils (Edicte de 15 de febrer de 2008).
Segons acredita l'advocat en cap de l'Assessoria Jurídica del Departament de Treball no es fa cap al·legació ni observació en aquest tràmit.
Els antecedents recullen les organitzacions i els organismes consultats i els informes que han estat sol·licitats.
En relació amb el desenvolupament d'aquests tràmits d'audiència i informe, cal fer les consideracions següents: a) S'ha debatut el Projecte a les reunions de la Mesa de negociació del Pacte contra la sinistralitat en el sector de la construcció, i hi han participat UGT, CCOO, Càmera de Contractistes d'Obres, Associació de Promotors i Contractistes, gremis de construcció i col·legis professionals; b) En relació amb els informes emesos, cal destacar el que segueix: en l'informe de la Direcció General de Modernització de l'Administració es deixa constància únicament que el Projecte de decret no crea expressament cap òrgan administratiu; en el de l'Oficina de Gestió Empresarial se suggereixen millores tècniques que són valorades però no incorporades al text del Projecte, i en el Dictamen 8/2008 del Consell de Treball, Econòmic i Social de Catalunya s'inclouen observacions generals i a l'articulat que han estat incorporades al text del Projecte, excepte una d'elles; c) L'expedient deixa constància que s'han realitzat consultes a l'Agència Catalana de Certificacions i al Centre de Telecomunicacions i Tecnologies de la Informació sobre l'adequació tècnica dels programes i les aplicacions.
Cap d'aquests informes no hi consten, tot i que sí que es troben referències al fet que han estat sol·licitats i que els criteris recomanats per aquests òrgans han estat atesos, i d) En l'expedient s'acredita que s'han sol·licitat informes a l'Institut Català de les Dones 'la data de sortida de la sol·licitud és de 4 de març de 2008' i a l'Agència Catalana de Protecció de Dades 'la data d'entrada de la sol·licitud en aquesta Agència va ser el 5 de març de 2008', però no hi consta que s'emetessin els informes preceptius corresponents.
En aquest punt, la Comissió Jurídica Assessora ha de fer observar que existeix l'obligació de demanar aquests informes, atès que es tracta d'informes preceptius, però la càrrega d'emetre'ls depèn de l'òrgan que n'ha d'informar preceptivament.
Per tant, si s'ha concedit el termini establert legalment, com succeeix en aquest cas, sense que s'hagin evacuat, no hi ha cap objecció al fet que continuï la tramitació, tal com estableix l'article 83.3 de la Llei 30/1992, ja que els informes d'aquests organismes no són determinants i es pot seguir la tramitació del decret.
El 17 de març de 2008, el cap de l'Assessoria Jurídica del Departament emeté un informe favorable en què, bàsicament, es descriu el contingut i el procediment d'elaboració.
El 18 de març de 2008, d'acord amb el que estableix l'article 65.3 de la Llei 13/1989, es va informar sobre el Projecte de decret en la sessió del Consell Tècnic.
En relació amb el contingut del decret, en primer lloc es faran aquelles consideracions que plantegen qüestions d'adequació del Projecte a la legislació estatal.
L'article 7.8 estableix que únicament es podrà denegar la inscripció al Registre si la sol·licitud no reuneix les dades establertes en l'article 6.1.
En aquest apartat de l'article 6 de la norma que es projecta es reprodueixen la totalitat de dades que conté l'article 4.1 del Reial decret 1109/2007, la qual cosa es fa des de la lletra a) fins a la lletra f), però s'hi afegeix com a dada també necessària una lletra g), on s'inclou un contingut no previst en la legislació estatal, el fet d'aportar el 'nombre de treballadors fixos i temporals'.
Aquesta Comissió Jurídica Assessora considera que el Govern de la Generalitat, en aplicació de la disposició addicional tercera del Reial decret 1109/2007, pot incorporar continguts addicionals als previstos en els models recollits en l'annex I del Reial decret, per tal d'adaptar-los a les necessitats específiques de la Comunitat Autònoma.
En conseqüència, pot sol·licitar el 'nombre de treballadors fixos i temporals' com a dada addicional a les que estableix el Reial decret.
No obstant això, el que no es pot fer és dotar la dada addicional que s'incorpora del mateix règim jurídic que tenen les dades que d'una manera expressa cita l'article 4.1 del Reial decret.
Aquest Reial decret atribueix únicament a aquestes dades la conseqüència de provocar la denegació de la inscripció.
A això cal afegir, en reforçar que les causes de denegació han de ser comunes i el règim d'inscripció uniforme, que l'article 6.2 de la Llei 32/2006 estableix que la inscripció en el Registre tindrà validesa per a tot el territori nacional.
En conseqüència, l'article 7.8 hauria d'excloure com a causa de denegació de la inscripció la lletra g) de l'article 6.1.
Mereix també una atenció singular el tractament que es dóna en el Projecte sobre el qual es dictamina als models de sol·licitud d'inscripció, renovació, cancel·lació i comunicació de variacions de dades.
Les úniques referències que es fan en el Projecte a aquesta qüestió són que s'han d'utilitzar les plantilles automàtiques que han de figurar a aquest efecte en el portal del Departament de Treball (article 7.1) i que la inscripció i la resta de tràmits únicament s'han d'efectuar mitjançant forma electrònica (disposició addicional).
Aquesta Comissió Jurídica Assessora considera que la naturalesa telemàtica del Registre no exclou que els models, és a dir, les dades registrals i els documents que cal aportar en cadascuna de les diligències del Registre hagin de tenir el contingut determinat en el Decret o que es pugui determinar fàcilment a partir del text del Projecte.
El Projecte sobre el qual es dictamina no determina aquests models, a diferència del que fa el Reial decret 1109/2007, però certament pot acceptar-se que aquests són els mateixos que els establerts en l'annex I d'aquest Reial decret, amb l'única innovació d'incorporar com a dada registral el nombre de treballadors fixos i temporals.
Més enllà que siguin fàcilment determinables els models que han de ser aplicats, la seguretat jurídica es reforçaria si el Projecte incorporés una disposició on es digués que són aplicables els models previstos en el Reial decret esmentat, amb les adaptacions fixades per aquest Decret i les que es puguin establir en la normativa reglamentària de desplegament.
Una altra opció, òbviament, seria la d'incloure els models en un annex.
En relació amb els models, aquesta Comissió ha d'afegir que, en la mesura que la disposició addicional tercera del Reial decret 1109/2007 estableix que les autoritats laborals poden adaptar els models previstos en aquest Reial decret a les seves necessitats específiques, hauria de valorar-se la conveniència d'incloure una disposició final on s'habiliti la consellera o el conseller de Treball per a dictar les disposicions necessàries per a l'aplicació del que estableix el Decret.
A més, és necessari fer les consideracions següents en relació amb suggeriments sobre possibles millores que cal introduir en el Projecte:
1) Preàmbul. a) Les referències normatives haurien d'anar precedides d'una citació de l'article 170 de l'Estatut d'autonomia, on s'atribueix a la Generalitat la competència executiva en matèria de treball i relacions laborals, i se cita a continuació la legislació estatal en la matèria; b) És innecessària i aliena al contingut del Decret la referència que es fa en el paràgraf segon al fet que les disposicions esmentades 'no afecten el contingut de la relació ni tampoc a efectes contractuals'.
Per tant, s'hauria de suprimir; c) S'ha de suprimir també el 'vist' i 'vistos' que inicien els paràgrafs cinquè i sisè, perquè són expressions pròpies del llenguatge de les resolucions administratives, però no del llenguatge normatiu.
També s'han de suprimir el paràgraf sisè on es fa referència a l'informe de l'Assessoria Jurídica del Departament de Treball 'la qual cosa no és típica de les exposicions de motius', i la referència a l'informe del Centre de Telecomunicacions i Tecnologies de la Informació que, com s'ha dit abans, no consta en l'expedient.
Aquest paràgraf hauria de ser substituït per un altre que inclogués únicament la referència al dictamen del Consell de Treball, Econòmic i Social de Catalunya, i d) En la fórmula promulgatòria s'ha de fer referència únicament a la Llei 13/1989, al dictamen de la Comissió Jurídica Assessora, a la proposta de la consellera i a la deliberació prèvia del Govern.
Per a millorar la sistematització del Projecte, aquesta Comissió suggereix que l'article 2 s'estructuri en tres apartats.
El primer diria que el Registre d'empreses acreditades de Catalunya és 'un registre administratiu de caràcter públic i telemàtic', el segon en concretaria el caràcter públic i el tercer, el caràcter telemàtic.
En relació amb el caràcter públic, s'hauria de substituir la referència que es fa a l'accés de les 'empreses' a les dades registrals per una formulació més adequada a la dimensió que té la publicitat en aquest Registre, que podria ser la següent: 'les dades del Registre són d'accés públic, llevat de les relatives a la intimitat de les persones, que gaudeixen de la protecció i les garanties de la legislació sobre protecció de dades de caràcter personal.'
L'apartat tercer, dedicat al caràcter telemàtic 'seria més precís substituir 'caràcter' per 'funcionament', inclouria el contingut de la disposició addicional del Projecte, que se suprimiria per tal de convertir-se, insistim, en l'apartat tercer de l'article 2.
Aquesta Comissió vol deixar constància que l'apartat primer de l'article 3 coincideix amb allò que estableix l'apartat dos de l'article 1, i en conseqüència se suggereix que s'harmonitzi la redacció dels dos preceptes i es reguli el contingut d'ambdós en l'article 3, que és el dedicat a l'obligació d'inscripció.
Aquest article enumera com a funcions del Registre allò que realment són funcions de l'encarregat d'aquest.
De l'enumeració, aquesta Comissió considera que la redacció que es dóna en la lletra e) hauria de ser substituïda per una redacció més oberta que es limités a dir 'qualsevol altra funció que li sigui atribuïda', i suprimir 'pel titular del Registre', atès que l'ampliació de funcions pot venir donada per la legislació estatal o per la normativa catalana.
Seria convenient substituir l'acrònim 'CNAE' per 'Classificació Nacional d'Activitats Econòmiques'.
Se suggereix substituir l'expressió 'implica l'ampliació' per 'implica la modificació'.
En aquest article, dedicat als efectes de la inscripció i renovació, s'usa d'una manera indistinta les expressions 'període de vigència' i 'període de validesa'.
Aquesta Comissió suggereix que s'unifiqui la terminologia i s'opti per fer referència únicament a 'validesa' i 'període de validesa'.
Aquesta terminologia té, com a mínim, al seu favor, l'ús per part del Reial decret 1109/2007.
En relació amb l'establiment de terminis, es considera que forma part de les competències organitzatives de la Generalitat.
El primer paràgraf d'aquest article guanyaria claredat si se substituís la redacció actual per una altra com la següent: 'Per tal d'acreditar la representació per via telemàtica, s'hi pot utilitzar uns dels mecanismes següents.'
10) Finalment, es recomana que s'harmonitzin els temps verbals dels preceptes, ja que en alguns casos s'usa el futur i en d'altres el present, quan les regles de tècnica normativa recomanen utilitzar únicament el present.
Una vegada valorades les consideracions efectuades en els fonaments jurídics V, VI, VII i VIII, i tinguda en compte la formulada en el fonament jurídic VI, es pot elevar al Govern de la Generalitat el Projecte de decret de creació del Registre d'empreses acreditades de Catalunya per intervenir en el procés de contractació en el sector de la construcció.